Porodične prakse i solidarnost u toku pandemije kovida 19 u Srbiji – Smiljka Tomanović

Kontekst

Predmet rada je tumačenje nekih aspekata porodičnog života u kontekstu akutne društvene krize i rizične svakodnevice, gde su ispitanici zamoljeni da u slobodnoj formi napišu šta i kako rade zajedno u svojoj porodici u datom periodu i da prokomentarišu da li se to razlikuje od uobičajenog.

U prvom talasu „inicijalne krize“, uprkos manjem broju obolelih, država je proglasila vanredno stanje i uvela brojne mere koje su direktno uticale na svakodnevne aktivnosti i porodični život. Zatvoreni su bili objekti dečje zaštite, učenici i studenti su nastavu pratili od kuće, veliki broj zaposlenih je radio od kuće, starije osobe su imale potpunu zabranu kretanja, a oni u domovima za starije i zabranu poseta.

U decembru 2020. godine, uprkos velikom broju obolelih, hospitalizovanih i preminulih ljudi, može se govoriti o „stabilizaciji krize“ - nisu postojale mere zabrane kretanja i zatvaranja stanovništva, a institucije su delimično funkcionisale, gde su ustanove dečje zaštite bile otvorene za prijem školske dece, škole su kombinovale rad u školi sa radom od kuće, a fakulteti su nastavili sa nastavom na daljinu, dok se jedan broj zaposlenih vratio na radna mesta.

Pojedinci i grupe su razvijali strategije prilagođavanja i suočavanja sa načinom života u kontekstu produženog zdravstvenog rizika i krize. Oba perioda su nosila velika psihološka opterećenja koja su se odrazila na živote pojedinaca porodica, pa su bitni doživljaji promena i osećanja u vezi sa njima. Bitno je pitanje koje se postavilo ispitanicima: „Šta se promenilo?“.

Konceptualni okvir

Dejvid Morgan je definisao koncept „porodičnih praksi“ koij podrazumeva razumevanje porodica kao skupova aktivnosti koji imaju posebno povezano značenje sa njom u datom trenutku. Za njega, porodica je aspekt društvenog života, a ne društvena institucija. Članovi neke grupe su porodica samo zato što „rade porodične stvari“, „bave se porodičnim“ (doing family), a ne time što to „jesu“ na osnovu eksternih određenja. Porodične prakse su „često mali fragmenti dnevnog života“ i deo su normalne egzistencije aktera i koji imaju svoje mesto u širem sistemu značenja. Važna je i emocionalna dimenzija porodičnih praksi, osećaj njihovog ličnog i moralnog značaja – za aktere imaju poseban značaj kao deo njihovog opažanja porodičnog. Porodica sa sobom nosi određenu „distinktivnost“, jer se grupa ljudi koja je uključena u porodične prakse izdvaja kao porodica od onih koji to nisu.

Važan je i pristup „porodičnih konfiguracija“ koji stavlja fokus na povezanost – odnose razmene između aktera, gde postoje značenja i neformalna pravila obaveznosti i reciprociteta koji leže u osnovi stvarne organizacije porodica. Koristi se i koncept „intergeneracijske solidarnosti“ koji odgovara suštinski funkcionalističkim idejama konsenzusa i ravnoteže porodičnih odnosa. U brojnim postojećim oblicima porodičnog života postoji solidaristčki potencijal koji se može aktivirati prema potrebi.

Ambivalencija je stalna karakteristika intergeneracijskih odnosa koji se različito manifestuje u porodičnim interakcijama i praksama pregovaranja, kao i u osećanjima, oscilirajući između veće harmoničnosti i konfliktnosti.

Metod

Kvalitativno istraživanje manjeg obima, gde je ispitanicima bio upućen javni poziv da napišu „porodične priče“ – da opišu šta tih dana rade kao porodica i da li se to razlikuje od ranijeg perioda. Poziv je bio upućen putem ličnih kontakata istraživača i različitih medija: društvenih mreža, sajta Instituta za sociološka istraživanja Filozofskog fakulteta u Beogradu, radija i televizije.

Od početka aprila do kraja prve sedmice maja 2020. godine prikupljeno je 130 pisanih iskaza – eseja, gde dominiraju žene iz Beograda i još nekoliko gradova, zaposlene/i ispitanice/i i visokoobrazovane/i ispitanice/i. Za drugi talas istraživanja, u decembru 2020. godine, izabrano je 35 ispitanica/ka koji su prethodno pričali priče, sa tim da među njima budu zastupljeni različiti tipovi porodičnog života u istom domaćinstvu: sa malom, školskom, adolescentnom i odraslom decom, sami roditelji koji žive sa decom, mlađi i stariji parovi bez dece i višegeneracijske porodice koje žive zajedno.

Cilj istraživanja je bio da se analiziraju doživljaji porodičnih praksi, njiove promene u različitim vremenskim kontekstima i osećanja u vezi sa zajedništvom i solidarnošću. Ciljevi interpretativne analize u ovom radu se iskazuju istraživačkim pitanjima:  
1. Koje su to porodične prakse kojima se ispoljavaju zajedništvo i solidarnost i na koga se protežu?  
2. Kako ispitanici tumače promene u porodičnim praksama u odnosu na promene konteksta: vreme pre pandemije i u odnosu na dva talasa pandemije i različite institucionalne mere?

Analize i interpretacije

Prakse zajedništva i solidarnosti - aktivnosti brige o onim njenim članovima kojima je potrebna pomoć u epidemiološki rizičnom kontekstu, kao i podrška, posebno putem intenzivirane komunikacije, koja uključuje i korišćenje novih komunikacionih tehnologija.

*Obe deke, baka, dve tatine tetke i teča – svi su penzioneri koji imaju zabranu kretanja i povremeno zavise od naše pomoći kada je reč o snabdevanju osnovnim životnim namirnicama, lekovima, sredstvima za higijenu, plaćanju računa. Tetka je u drugom stanju i mogućnost kretanja joj je ograničena. Neki od njih nemaju druge ljude, osim nas, na koje bi mogli da se oslone tokom vanrednog stanja* (žena stručnjak, ona i suprug rade od kuće, jedno dete školskog uzrasta, inokosno domaćinstvo)

Prakse brige i pomoći, komunikacije i zajedničkih aktivnosti osnovni su načini za proširivanje porodičnih konfiguracija izvan domaćinstva, pocebno u prvom istraživanom periodu, kada su bile primenjene mere vanrednog stanja u državi. Prakse brige su povezane sa zabranom kretanja starijima i potrebom da im se obezbedi snabdevanje namirnicama i ostalim potrepštinama. Zajedničke aktivnosti unutar porodičnog domaćinstva uključuju, po učestalosti: obedovanje, razgovaranje, igranje društvenih igara, praćenje medijskih sadržaja, zajedničke aktivnosti sa detetom, brigu o kućnom ljubimcu, zajedničko obavljanje poslova u kući i nabavke (parovi bez dece, posebno mlađi), zajedničke sportske aktivnosti (ako postoji dvorište). Zajedno sa hranom se odvija značajan deo svakodnevnih porodičnih praksi – nabavka, priprema, učenje kuvanja, obedovanje, razmena obroka...i ima poseban značaj ili kao novoustanovljena ili intenzivirana porodična praksa.

*Svaki ručak obedujemo zajedno. To podrazumeva ponekad da više članova kuva ili pomaže. To je vreme i kad se sabiraju utisci od tog dana ili se prepričavaju događaji iz prethodnog* (majka samostalna umetnica radi od kuće, otac privatnik radi van kuće, troje odrasle dece, inokosno domaćinstvo)

Kao zajedničko obedovanje, i društvene igre dobijaju značaj porodičnih rituala. Porodice sa mlađom decom predškolskog i školskog uzrasta izveštavaju o inteziviranju zajedničkih aktivnosti oba roditelja sa detetom ili decom – igre, različite kreativne aktivnosti i učenja, koja ih međusobno zbližavaju: zajedno pevaju, čitaju, spremaju hranu, uče pravilan izgovor, rade domaće zadatke...U svemu tome roditelji bolje upoznavaju svoje dete, ali i ono njih.

Razgovor se često pominje kao jedna od zajedničkih aktivnosti među ukućanima, bilo da je sam za sebe ili uz zajedničko praćenje medijskih sadržaja. Posebno se naglašava značaj učestale komunikacije na daljinu sa osobama koje identifikuju i doživljavaju kao članove porodice, a žive odvojeno – time se pruža briga i emocionalna podrška.

*Eto, iako svakog dana razgovaramo, tešimo se, pazimo se, šaljemo smešne slike, muziku, poeziju jedni drugima, svi jako patimo* (sama majka, živi sa ćerkom, tokom vanrednog stanja na studijskom boravku u inostranstvu, odvojena od ćerke i drugih članova porodice).

Uz navođenje digitalnih tehnologija, razvijaju se i inovativne prakse zajedništva i bliskosti, osim razgovora, uz video se igraju društvene igre i obavljaju mali svakodnevni rituali.

*Svojih par prijatelja vidim kao deo svoje porodice, sa njima se svakodnevno čujem, praktikujemo gotovo svaki dan ono što smo nazvale „vreme za video-kafu“ gde svaka od nas ukuva kafu, napravimo video-poziv i na taj način razgovaramo kao što bismo da smo se okupile „negde napolju“* (devojka, živi sa roditeljima, bratom i bakom, studira u drugom gradu).

*I pasivne aktivnosti, poput gledanja filmova i serija, rade se zajedno. Oseti se doza veće solidarnosti i bliskosti, sličan osećaj iz detinjstva i vremena NATO bombardovanja, kada je spoljna opasnost pojačavala koheziju* (mlada žena, živi s roditeljima i bratom, sestra u inostranstvu)

Više ispitanika je ukazalo na to da se ponavljanjem zajedničkih aktivnosti obezbeđuje narušena rutina svakodnevnog i smanjuje osećaj anksioznosti, dominantan posebno u prvoj fazi istraživanja tokom prvog talasa pandemije. U drugom talasu istraživanja su se, shodno opuštenijim merama zaštite od virusa, uključile i zajedničke aktivnosti van doma, poput šetnji i izleta.

Doživljaj promena u porodičnom životu

Početak pandemije i vanredno stanje su bili jako stresni periodi, gde su napetost i strah aktivirali postojeće razlike i uzrokovali učestale sukobe u porodici.

*Baka je iskreno uplašena i vidi se da je dosta iscrpljena, tata i ja smo samo emotivno istrošeni od porodičnih konflikta i nemira sa televizije i panike drugih, majka je u nekom stanju religijske euforije i prkosi. Izrazito smo nervozni i borbeni. Svaki dan nam deluje isto, pa nas to dovodi u neko stanje dezorijentisanosti. Jedva čekam da ovaj užas prođe* (mlad odrastao, nezaposlen, živi sa roditeljima, a privremeno, tokom pandemije, i sa bakom)

Osim suočavanja sa nepoznatom bolešću, novi obrasci svakodnevnog života – izmenjeni obrasci radnih aranžmana, školovanja i snabdevanja, bili su izvor pojačane tenzije u porodičnim odnosima. Jedna ispitanica tako objašnjava trostruki izvor frustracija: odlazak supruga na rad van kuće, prilagođavanje na praćenje nastave od kuće, a potom i složeni higijenski postupci povezani sa kupovinom i čuvanjem namirnica. Istakla je kako su to sve bile situacije sa kojima se do tada nisu suočavali i koje su zahtevale rutinizovane prakse, kako bi se redukovala neizvesnost, a samo uspostavljanje tih praksi i raznih pregovora unutar porodice, trajalo je neko vreme, pa one kasnije nisu predstavljale izvor problema. Izvor unutarporodičnih sukoba bilo je i dolaženje do rešenja o podeli zajedničkog, ponekad skučenog, prostora za obavljanje individualnih aktivnosti, posebno u porodicama gde su se rad i učenje obavljali od kuće, kao i o postavljanju vremenskih granica – koje je vreme neophodno za individualno, a koje vreme je zajedničko.

U periodu drugog talasa istraživanja, kontekst je postao poznatiji, svakodnevica je već bila rutinizirana i obnovljeni su neki njeni aspekti, pa je ispitanicima sve već bilo „normalnije“. Bolest je „demistifikovana“, iako je rizik od zaražavanja realno bio veći, a veliki broj ispitanika/ca je imao primarno iskustvo razboljevanja, pa čak i umiranja bliskih osoba. Bolest u porodici je redukovala kontakte i zajedničke prakse brige, izazvala osećanja izolovanosti i usamljenosti, kao i strah od razboljevanja. Ali sa druge strane, iskazani su i navikavanje i normalizacija krize sa ograničenjima smanjivanja rizika od razboljevanja.

Ambivalencija u porodičnim odnosima u tom periodu se pokazuje kao prezasićenost zajedničkim vremenom u zatvorenom porodičnom domu i potreba za individualizacijom praksi, ali i obnavljanjem rituala u porodičnoj konfiguraciji.

*Uželimo se jedni drugih, svako u danu ima neku aktivnost van kuće, pa i ćerka, svako u danu ima period kad je sam. Imamo neki privid stare svakodnevice. [...] Kako se život vratio u normalu u većini segmenata, sve je manje zajedničkih aktivnosti preko nedelje, uglavnom su vikendi rezervisani za to. I ponavljam, i to nam prija, definitivno mi dan u kom smo 24 h nerazdvojni nije prirodan* (žena stručnjak, ona i suprug rade van kuće, inokosna porodica sa malim detetom)

Zaključna razmatranja

-Istraživanje je pokazalo da se u specifičnim kontekstima, poput pandemije, porodične konfiguracije proširuju posebnim porodičnim praksama  
-Potvrđena je pretpostavka da u porodičnim konfiguracijama postoji solidaristički potencijal koji se aktivira i intenzivira u trenucima akutne potrebe  
-Porodična solidarnost se ovde ispoljava posebno u praksama brige i utešiteljskim praksama komunikacije na daljinu  
-Intenziviranim porodičnim praksama zajedništva, stvara se jača porodična solidarnost, obezbeđuje distinktivnost porodičnog i rutinizacija kojom se smanjuje anksioznost prouzrokovana neizvesnom i rizičnom svakodnevicom u periodu pandemije  
-Poseban značaj imaju prakse sa hranom – obedovanje, kao i deljenje hrane izvan domaćinstva  
-Postoji ambivalencija između solidarnosti i konflikta u porodičnim odnosima, kao i da se dinamika između bliskosti i tenzija ukazuje na različite načine, zavisno od globalnog konteksta pandemije i lokalnog konteksta primenjenih institucionalnih mehanizama i mera epidemiološke zaštite  
-Konflikti izazvani povišenom anksioznošću zbog nepoznate rizične situacije, postepeno bivaju potisnuti razvijanjem novih porodičnih praksi upravljanja zdravstvenim rizikom, snabdevanja, rada i učenja i raspodelom vremena i prostora  
-U drugom istraživanom periodu pandemije, ambivalencija se prikazuje kao tenzija između zasićenja zajedničkim i potreba za individualizacijom svakodnevnog života članova porodice